[{"text_idx": "#000000", "text": "Hamabost urtez errugbian hogei egiteko dituenean"}, {"text_idx": "#000002", "text": "Eta hala ere, denboraldia ez da amaitu ordiziar gaztearentzat. Joan den igandean Santanderren izan zen lehen taldearekin Senor Independienteren aurkako play offetan \u2013kantabriarrek irabazi zuten 44-38, eta Ampo Ordiziak agur esan zion denboraldiari\u2013, eta datorrengoan, etzi, Garabi Ordiziarekin arituko da Altamiran Galiziako Os Ingleses taldearen aurka, Espainiako Ohorezko B mailara igotzeko kanporaketan \u201313-14 nagusitu ziren ordiziarrak joanekoan\u2013."}, {"text_idx": "#000003", "text": "Bost-sei urterekin hasi zen errugbian jokatzen Mujika,\u2013 \u00abamak esan zion aitari errugbira eraman nazala\u00bb, kontatu du\u2013, eta harrezkero, errugbi eskolatik pasatu ondoren, mailaz maila gora eginez, lehen talderaino iritsi da, eta partida batean baino gehiagotan titular modura ere aritu da. Joko-zabaltzailea da \u201310aren postuan\u2013, eta hagetara jaurtitzen ere fin moldatzen da."}, {"text_idx": "#000004", "text": "\u00abTaldeko gazteenetako naiz, badago urtebete gazteagoa den bat, partidaren bat jokatu duena, baina bai, ni naiz gazteena. Denek asko laguntzen didate, entrenamendu eta partida guztietan disfrutatzen ari naiz, eta asko ikasten. Oso gustura nabil\u00bb, zehaztu du ordiziarrak. Ingeniaritza Mekanikoa ikasten ari da Mondragon Unibertsitatearen Goierri Campusean, eta azterketetan bete-betean dabil orain. Ikasketak eta errugbia uztartzeko \u00abondo\u00bb moldatzen dela dio. \u00abEntrenatzera ia beti joaten naiz, eta ikasketak ere ondo doaz\u00bb."}, {"text_idx": "#000005", "text": "Etxeko taldearekin erakutsiko mailari eta ahaleginaren poderioz hartutako eskarmentuari esker, Espainiako 20 urtez azpiko selekzioarekin Coimbran (Portugal) ahaztu ezinezko esperientzia bizi izan du orain hilabete. \u00abEgon ginen bi astean erabat errugbian pentsatzen, entrenatzen, erraztasun askorekin (fisioa, medikua, entrenatzaile oso onak...) eta esperientzia oso-oso ona izan zen. Finala galdu egin genuen, baina hori izan zen gutxienekoa\u00bb."}, {"text_idx": "#000006", "text": "Ampo Ordiziak osatu duen denboraldiari \u00abmeritu handia\u00bb eman dio. \u00abEspainiako Ligan ari diren taldeen artetik Ordizia da herririk txikiena da, eta errugbiak bizi duen momentua ikaragarria da. Taldeak historia egin du. Ligan puntu gehien lortu dugun urtea izan da, eta bigarren itzulian talde onena izan gara bai erasoan, bai defentsan\u00bb. Mujikak pasioz bizi du errugbia, eta bere horretan jarraitu nahi du, jokatzen eta gozatzen, mugarik jarri gabe."}]